## Odluka o izdavanju i prodaji prigodnoga srebrnoga kovanog novca iz serije "Stari hrvatski brodovi - Dubrovačka Karaka"

### NN 22/2008 (20.2.2008.), Odluka o izdavanju i prodaji prigodnoga srebrnoga kovanog novca iz serije "Stari hrvatski brodovi - Dubrovačka Karaka"

# HRVATSKA NARODNA BANKA

**673**

Na temelju članka 20. i članka 38. stavka 3. pod n) Zakona o Hrvatskoj narodnoj
banci (»Narodne novine«, br. 36/2001. i 135/2006.) Savjet Hrvatske narodne banke
na sjednici održanoj 13. veljače 2008. donio je

## ODLUKU

### O IZDAVANJU I PRODAJI PRIGODNOGA SREBRNOGA KOVANOG NOVCA IZ SERIJE »STARI HRVATSKI BRODOVI – DUBROVAČKA KARAKA«

1. Hrvatska narodna banka u suradnji s Hrvatskim novčarskim zavodom d.o.o. iz
Zagreba pokreće izdavanje serije prigodnoga srebrnoga kovanog novca naziva
»STARI HRVATSKI BRODOVI«, radi očuvanja i popularizacije hrvatske stoljetne
tradicije u izgradnji brodova te radi isticanja pomorske orijentacije Republike
Hrvatske.
Prvi iz serije prigodnoga srebrnoga kovanog novca posvećen je jedrenjaku
građenom u Dubrovniku, naziva dubrovačka karaka, koji se ubraja u najveće
teretne brodove na svijetu u XV. stoljeću.
2. Prigodni srebrni kovani novac iz točke 1. ove odluke izdaje se u apoenu od
150 kuna, u količini ne većoj od 10.000 komada i u ukupnom iznosu ne većem od
1,500.000,00 kuna.
3. Prigodni srebrni kovani novac iz točke 2. ove odluke bit će izrađen od srebra
stupnja čistoće 925/1000, u specijalnoj tehnici kovanja kojom se postiže kakvoća
polirane ploče, s visokosjajnim ravnim površinama i matiranim reljefnim
detaljima prigodnih motiva. Srebrni kovani novac imat će masu od 24 grama i
promjer od 37 milimetara.
4. Prigodni srebrni kovani novac od 150 kuna s lica izgleda ovako: u središnjem
dijelu prikaz je jedrenjaka razapetih jedara, u punoj brzini, na valovitoj
morskoj površini. Iznad prikaza jedrenjaka istaknut je natpis »DUBROVAČKA KARAKA
XV.-XVII. St.«. Uz završetak natpisa istaknuta je godina izdanja »2007.«.
5. Prigodni srebrni kovani novac od 150 kuna s naličja izgleda ovako: u
središnjem dijelu stilizirani je prikaz jedra, omeđen kružnim prikazom dijela
kompasa, sa slovnim vidljivim oznakama triju strana svijeta »N«, »W« i »E«.
Lijevo od prikaza jedra oznaka je nominalne vrijednosti »150« i oznaka novčane
jedinice »KUNA«. Ispod prikaza jedra istaknut je natpis »REPUBLIKA HRVATSKA« i
prikaz grba Republike Hrvatske.
6. Autor je idejnog i likovnog rješenja za lice prigodnoga srebrnoga kovanog
novca Matej Pašalić, akademski kipar. Autor idejnog i likovnog rješenja za
naličje prigodnoga srebrnoga kovanog novca jest Damir Mataušić, akademski kipar.
7. Prigodni srebrni kovani novac iz točke 2. ove odluke prodavat će se po cijeni
od 220,00 kuna za komad.
8. Prodaju prigodnoga srebrnoga kovanog novca iz točke 2. ove odluke obavljat će
Hrvatski novčarski zavod d.o.o. iz Zagreba.
9. Prigodni srebrni kovani novac iz točke 2. ove odluke pustit će se u prodaju
25. veljače 2008.
10. Ova odluka stupa na snagu danom objave u »Narodnim novinama«.

O. br. 711/2008.
Zagreb, 13. veljače 2008.

Predsjednik Savjeta
Hrvatske narodne banke
guverner
Hrvatske narodne banke
**dr. sc.
Željko Rohatinski**, v. r.

Odluka, NN 22/2008-673
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)